**Seletuskiri Kaasava eelarve menetlemise kord juurde**

**Mis on teie kaasava eelarve eesmärk?** Kas eesmärgiks on ühise keskkonna arendamine (näiteks objekt, mida omavalitsuse elanikud kasutatavad)? Või turistide meelitamine piirkonda või korraldada suurüritusi? Soovitakse hoopis lahendada probleeme kindlas valdkonnas, piiritledes, milliste teemadega seoses omavalitsus ideid ootab (nt rahvatervis, keskkonnakaitse)?

Jõelähtme valla kaasav eelarve on ellu kutsutud avalikult kasutatava investeeringu tegemiseks või avalikkusele suunatud ürituse korraldamiseks Jõelähtme valla elanike ettepanekute alusel. Arvestada tuleb, et kaasava eelarve raha saab kasutada üksnes avaliku kasutuse ja vaba juurdepääsuga **objektide** ja **ürituste** tarbeks. Kaasava eelarve tulemusel elluviidav idee peab pakkuma avalikku hüve, olema avalikus kasutuses või suunatud avalikkusele (üritus) ning ettepanek ei tohi tekitada ebamõistlikku kulu Jõelähtme valla järgnevate aastate eelarvetele.

**Käesoleva määruse peamine muudatus jätab ära komisjoni hääletuse neljanda projekti heakskiitmiseks. Selle asemel viiakse ellu ettepanek parima tulemuse saanud väikekülade hulgast. Väikeküladeks loetakse: Saha, Maardu, Rebala, Koogi, Kallavere, Jägala, Haljava, Ruu, Manniva, Kaberneeme, Ülgase, Saviranna, Ihasalu, Parasmäe, Jõelähtme, Haapse, Jõesuu, Aruaru, Vandjala, Loo, Kostiranna, Sambu, Nehatu, Jägala-Joa, Kullamäe, Koila, Võerdla ja Koipsi külad.**

Kaasava eelarve menetlemise korda muudetakse/täiendatakse järgnevate sõnastustega:

* § 9 lg1 Realiseerimisele läheb kolm enim hääli saanud ideed ja lisaks üks enim hääli saanud väikeküla, kes ei pääsenud kolme eelnimetatud enim hääli saanute hulka. Väikeküladeks loetakse: Saha, Maardu, Rebala, Koogi, Kallavere, Jägala, Haljava, Ruu, Manniva, Kaberneeme, Ülgase, Saviranna, Ihasalu, Parasmäe, Jõelähtme, Haapse, Jõesuu, Aruaru, Vandjala, Loo, Kostiranna, Sambu, Nehatu, Jägala-Joa, Kullamäe, Koila, Võerdla ja Koipsi külad.
* § 9 lg2 Käesoleva paragrahvi lõikes 1 nimetatud ideede realiseerimise korraldab Jõelähtme Vallavalitsus kui ei lepita idee esitaja kokku teisiti.
* § 9 lg4 Kui realiseeritava idee maksumus on oluliselt väiksem kui eelarves kaasava eelarve suuruseks määratud summa, kaalub vallavalitsus ja ideede sõelumiseks moodustatud komisjon võimalusi pingereas paremuselt järgmise idee realiseerimiseks
* Kaasava eelarve objektiks on idee Jõelähtme vallaga seotud investeeringu või avalikkusele suunatud ürituse teostamiseks maksumusega kuni ¼ volikogu poolt määratud mahust.
* Realiseeritav kaasava eelarve idee tulem peab olema Jõelähtme valla omandis ning kasutamiseks lõplikult valmis/üritus täies mahus läbi viidud.
* Esitatud ideede esmase analüüsi viib läbi vallavalitsuse volitatud spetsialist.
* Täpsustatud on komisjoni koosseis: Jõelähtme Vallavolikogu kõigi alaliste komisjonide esimehed, haridus- ja sotsiaalvaldkonna abivallavanem, haridus- ja kultuuriosakonna juhataja, arendusnõunik, kommunikatsioonispetsialist, IT-juht ning noorsootöö- ja spordispetsialist. Komisjon analüüsib esitatud ideede vastavust käesolevale korrale ja esitab rahvahääletusele minevad ideed vallavalitsusele kinnitamiseks.

Seletuskirja koostas:

Priit Põldma  
abivallavanem